‹‹በበጀት አጠቃቀም ላይ ጥብቅ ቁጥጥርና ክትትል ይደረጋል›› ጠቅላይ ሚኒስትሩ
ጠቅላይ ሚኒስትሩ ዛሬ በህዝብ ተወካዮች ምክር ቤት እንደገለፁት ሁሉም ተቋማት የተመደበላቸውን በጀት በአግባቡ በሥራ ላይ ማዋልና አለመዋላቸውን የመከታተልና የመቆጣጠር ሥራ ይጠናከራል፡፡ለ2009 ዓ.ም የፀደቀው የፌዴራል መንግስት በጀት በዕቅድ ለተያዙት ፕሮጀክቶችና ተግባራት በግልፅነትና ውጤታማ በሆነ መልኩ ተግባራዊ ሊሆን እንደሚገባ ጠቅላይ ሚኒስትሩ አስገንዝበዋል፡፡ለዚህም የመንግስትን የሥራ አፈፃፀም ለመከታተልና ለመቆጣጠር ባለፈው ዓመት የተቋቋመው ብሔራዊ የፕላን ኮሚሽን በሙሉ አቅሙ ወደ ሥራ እንደሚገባ ነው የተናገሩት፡፡ ኮሚሽኑ ተገቢውን ክትትል በማድረግ የማሻሻያ እርምጃዎች በፍጥነት እንዲወሰዱ በንቃት መስራት ይጠበቅበታል፡፡በየተቋማቱ የሚገኙ የውስጥ ኦዲተሮች በነፃነት በመንቀሳቀስ የተጣለባቸውን ኃላፊነት በብቃትና በጥራት የሚወጡበት አሰራር መዘርጋቱንም ጠቅላይ ሚኒስትሩ ጠቁመዋል፡፡ የውጭ ኦዲተሮች አቅም የሚጠናከርበት አቅጣጫ መቀመጡንም አመልክተዋል፡፡ምክር ቤቱም ተገቢውን ክትትልና ድጋፍ በማድረግ የበኩሉን እንደሚወጣ ነው ያስገነዘቡት፡፡ከዚህም በተጨማሪ የህዝቡን አሰፋፈር ሥርዓትና መልክ ለማስያዝ የመሬት አጠቃቀም ፖሊሲ ተግባራዊ እንደሚደረግ ጠቅላይ ሚኒስትር ኃይለማርያም ተናግረዋል፡፡ በዚህም ዜጎች ከአደጋ ስጋት ነፃ በሆኑና ለመኖሪያ ምቹ በሆኑ አካባቢዎች እንዲሰፍሩ ይደረጋል፡፡ በዚህ በኩል የተጀመረው ሥራ ተጠናክሮ እንደሚቀጥል ነው ያስረዱት፡፡መሰረት ልማትን በማፋፋቱ ጥረት የሚስተዋሉ የዲዛይንና የአፈፃፀም ክፍተቶች በሚመለከታቸው አካላት ተገቢው ትኩረት ሊሰጠው የሚገባ ጉዳይ እንደሆነ አስምረውበታል፡፡ በተለይም የመንገድ የዲዛይን ሥራዎች የአገልግሎት ዘመንና ጎርፍን የመሳሰሉ መደበኛና ኢ-መደበኛ ተፈጥሮአዊ ክስተቶችን ታሳቢ ያደረገ መሆን ይጠበቅበታል ብለዋል፡፡ጠቅላይ ሚኒስትሩ እንዳሉት በበልግ ምርትና መስኖ ልማት የተመዘገበው ከፍተኛ ውጤት ለግብርናው ዕድገት ትልቅ ሚና ተጫውቷል፡፡ ኢንዱስትሪና አገልግሎት ዘርፎችም በበጀት ዓመቱ ሰባት በመቶ ዕድገት አስመዝግበዋል፡፡ የወጭ ንግድ መጠንን በ30 በመቶ ለመጨመር በትኩረት ይሰራል፡፡ በበጀት ዓመቱ ኢኮኖሚው ስምንት ነጥብ አምስት በመቶ ያድጋል ተብሎ ይጠበቃል፡፡ጠቅላይ ሚኒስትሩ ኢትዮጵያ የፀጥታው ምክር ቤት አባል መሆኗን፤የኤርትራ መንግስት ትንኮሳን፣ በዲፕሎማሲ ግንኙነት፣ የታዳጊ ክልሎች ልማት፣ በመልካም አስተዳደር፣በማህበራዊ ዘርፎችና በሌሎች ጉዳዮች ዙሪያ ከምክር ቤት አባላት ለተነሱ ጥያቄዎች ምላሽና ማብራሪያ ሰጥተዋል፡፡